IX. likovno – literarni natječaj

**„Povist mista moga “**

**(Uspomene iz kantunala\*)**

**\*kantunal – noćni ormarić, postavljen uz uzglavlje kreveta**

**2018./2019.**

Potreba da istražuje svoje korijene, jezik, tradiciju svojih predaka, narodne običaje mjesta u kojem je rođen ili u kojem živi te njihove odjeke u svakodnevnom suvremenom životu tiha je i stalno prisutna čovjekova misao koju on manje ili više svjesno živi. Konkretno, čovjek našeg kraja u tome nalazi dublji smisao vlastitog postojanja i, odjenuto u fino tkanje sitnica koje ljubomorno čuva od propadanja u sjenovitim kutovima svojih naslijeđenih kamenih kuća, konoba i sjećanja, nastoji prenijeti na mlade naraštaje i tako ih oteti od zaborava. Naša škola je takvo nastojanje uzela kao misao vodilju u svome odgojno – obrazovnom radu, ali i u svojoj ulozi snažnog društvenog posrednika.

Iz toga je proizašla zamisao o likovno – literarnom natječaju „Povist mista moga“, u kojem bi kulturološki najvažnija utjecajna mikrolokacija, mjesto u kojem se živi ili neki njegov dio, trebala potaknuti na vizualno i literarno istraživanje.

**Propozicije natječaja:**

Na natječaju mogu sudjelovati svi učenici od 1. – 8. razreda osnovnih škola. Svaka škola može sudjelovati s najviše **pet (5) radova iz područja literarnog izražavanja i deset (10) radova iz likovnog područja izražavanja**. Jedan učenik može sudjelovati s najviše jednim radom iz određenog područja izražavanja.

Ove godine **motiv/poticaj**za literarne i likovne radove su **uspomene iz kantunala (noćnog ormarića iz spavaće sobe)** u kojem su naše bake i prabake, none, naši djedovi i pradjedovi te svi oni ljudi koji su na naš život i odrastanje ostavili neizbrisiv trag držali sitnice od velikog osobnog značaja. U ladicama noćnih ormarića čuvale su se najdraže uspomene, razglednice iz dalekih krajeva, stare krunice i mali molitvenici, pisma, sasušeni cvjetovi s davnih plesova iz mladosti, tradicijski nakit, izvezeni rupčić, spomenari i drugi slični predmeti.

Tehnika može biti **bilo koja slikarska, crtaća, grafička ili kombinirana tehnika**, a **format je list iz likovne mape**. Kao što je evidentno iz propozicija natječaja, raspon tema i poticaja može biti izrazito velik tako da mentorima nudi mogućnost za njihovu implementaciju u već postojeći nastavni plan i program. 

**Na poleđini likovnog rada** moraju biti istaknuti sljedeći podaci (najbolje napisati ili isprintati na manji papir kojeg ćete potom zalijepiti):

 • „POVIST MISTA MOGA – VRIDNE RUKE“

• IME I PREZIME UČENIKA/CE

• RAZRED, ŠKOLA

• IME I PREZIME UČITELJA/ICE

• ADRESA ŠKOLE, TELEFON

• GRAD, ŽUPANIJA

**Literarni radovi**moraju biti napisani na dijalektu naselja, sela ili grada iz kojeg dolaze, a radi tiskanja zbornika šalju se isključivo **e-mailom u privitku** na elektroničku adresu škole **ured@os-rogoznica.skole.hr**, s podacima o učeniku, razredu, školi i učitelju mentoru na početku svakog rada.

**Suglasnost roditelja ili skrbnika za sudjelovanje na natječaju** potrebna je i za likovni i za literarni rad:

1. za likovni rad suglasnost je potrebno poslati poštom skupa s radom,
2. za literarni rad suglasnost je potrebno skenirati i poslati e-mailom u privitku skupa s literarnim radom.

**Radovi pristigli bez suglasnosti neće se uzimati u obzir.**

Likovni i literarni radovi moraju biti poslani najkasnije do **10. svibnja 2019.** Dodjela nagrada će biti u svibnju, na Dan škole  **23. svibnja 2019**.(četvrtak). Pozvani će biti učenici i mentori nagrađenih radova. Poslane učeničke radove izabrat će i vrednovati stručno povjerenstvo. Vrijednosni sud povjerenstva temelji se na osjetilnim, spoznajnim, jezičnim i likovno izražajnim i stvaralačkim mogućnostima učenika određene dobi, a prosudba radova na postignutoj razini izvornosti, izražajnosti, jezične strukturiranosti i likovno tehničke izvedbe.

**Likovni radovi se ne smiju presavijati.** Treba ih, prikladno zaštićene, poslati na adresu škole:

**OŠ Rogoznica**

**Ante Starčevića 76**

**22203 Rogoznica**

 (Kontakt osoba: Paola Glavurtić, učiteljica likovne kulture, 098 328 527)